​​​​​​​በእነ ጄነራል ሰዓረ መኰንን ግድያ ላይ የተሰጠው ምስክርነት ተጠናቀቀ
ከአንድ ዓመት በፊት ሰኔ 15 ቀን 2011 ዓ.ም. ግድያ በተፈጸመባቸው በጦር ኃይሎች ጠቅላይ ኤታ ማዦር ሹም ጄኔራል ሰዓረ መኰንንና ሜጀር ጄኔራል ገዛዒ አበራ ላይ፣ የፌዴራል ጠቅላይ ዓቃቤ ሕግ ከሰኔ 30 እስከ ሐምሌ 3 ቀን 2012 ዓ.ም. ተጀምሮ የነበረው ምስክሮችን የመስማት ሒደት ሐምሌ 2 ቀን 2012 ዓ.ም. ተጠናቀቀ፡፡ዓቃቤ ሕግ እንዲሰሙለት አስመዝግቧቸው የነበሩት ምስክሮች 17 መሆናቸውን የክስ መዝገቡን እያየው ላለው የፌዴራል ከፍተኛ ፍርድ ቤት ልደታ ምድብ አንደኛ የሽብርና የሕገ መንግሥት ወንጀሎች ችሎት አሳውቆ የነበረ ቢሆንም፣ ሰባት ምስክሮቹን ካሰማ በኋላ ቀሪዎቹ ምስክሮች የተለየ ነገር ሊያስረዱለት የሚችሉት ነገር ስለሌለ፣ ያስመሰከራቸው እንደሚበቁትና ቀሪ አሥር ምስክሮቹን እንደማይፈልጋቸው አስረድቷል፡፡ዓቃቤ ሕግ ቀሪ ምስክሮቹን አልፈልጋቸውም ካለ በኋላ ቀድሞ ማያያዝ ቢኖርበትም፣ በስህተት የቀረ ገላጭ የሰነድ ማስረጃ ስላለው ከክስ መዝገቡ ጋር እንዲያያዝለት ፍርድ ቤቱን ጠይቋል፡፡ዓቃቤ ሕግ ለፍርድ ቤቱ ያቀረበውን ተጨማሪ የሰነድ ማስረጃ በሚመለከት አስተያየታቸውን የተጠየቁት የተከሳሽ አሥር አለቃ መሳፍንት ጥጋቡ ጠበቆች በሰጡት ምላሽ፣ ዓቃቤ ሕግ ማስረጃዎቹን ሊያያይዝ የሚችልባቸው በርካታ ጊዜያቶች ነበሩት ብለዋል፡፡ ክሱን ሲያሻሽልና ምስክሮቹን ከማሰማቱ በፊት ማያያዝ ይችል እንደነበርና ምስክሮቹን ከማሰማቱ በፊት አያይዞ ቢሆን ኖሮ፣ እነሱም (ጠበቆቹ) ማስረጃና ሰነዱን በመመልከት መስቀለኛ ጥያቄ ማቅረብ ይችሉ እንደነበር ተናግረዋል፡፡ በመሆኑም ዓቃቤ ሕግ ከሥነ ሥርዓት ውጪ ተጨማሪ ማስረጃ እንዲያቀርብ መጠየቁ፣ የሕግ መሠረት የሌለውና የተከሳሹንም መብት የሚጎዳ መሆኑን ተናግረው ጥያቄ ውድቅ እንዲደረግላቸው ጠይቀዋል፡፡ የግራ ቀኙን ክርክር የሰማው ፍርድ ቤት በሰጠው ብይን እንደገለጸው፣ ተጨማሪ ማስረጃዎቹ የግድያ ወንጀል በተፈጸመበት ቦታ ላይ የተነሱ ፎቶግራፎች መሆናቸው ስለተገለጸ፣ ለእውነተኛ ፍትሕ አሰጣጥ ሊጠቅም ስለሚችሉ ዓቃቤ ሕግ በሁለት ሳምንታት ውስጥ ማስረጃውን ከሰነዱ ጋር እንዲያያዝ ትዕዛዝ ሰጥቷል፡፡ የተከሳሽ ጠበቆችም ያላቸውን የመቃወሚያ ሐሳብ የቀረበውን የሰነድ ማስረጃ ካዩ በኋላ በሦስት ሳምንታት ውስጥ ከመዝገቡ ጋር እንዲያይዙ በማዘዝ መርምሮ ብይን ለመስጠት ለጥቅምት 2 ቀን 2013 ዓ.ም. ቀጠሮ ሰጥቷል፡፡ፍርድ ቤቱ ትዕዛዝ ከመስጠቱ አንድ ቀን ቀደም ብሎ ሐምሌ 1 ቀን 2012 ዓ.ም. የሰማቸው የዓቃቤ ሕግ ምስክሮች፣ የጄነራል ሰዓረ ቤተሰብና አጃቢዎችን ነበር፡፡ ዓቃቤ ሕግ ምስክሮቹ ግድያው በተፈጸመበት ዕለት የነበረው አጠቃላይ ሁኔታ እንደሚያስረዱለትም ዘርዘር ያለ ጭብጥ አስይዟል፡፡የጄነራል ሰዓረ ቤተሰብ መሆኗን የተናገረችው የዓቃቤ ሕግ ምስክር፣ እሷ ወደ ውስጥ እያለች የጄነራል ሰዓረ ባለቤት ከውጭ ወደ ቤት እንደገቡ የተኩስ ድምፅ ሲሰማ፣ እንዳይወጡ ስትይዛቸው፣ ‹‹ሰዓረ እኮ ውጭ ነው›› ብለው ሲወጡ አብራ ተከትላ መውጣቷን መስክራለች፡፡ በረንዳ ላይ የነበሩት ጄነራል ሰዓረና ጓደኛቸው ሜጀር ጄነራል ገዛኢ አበራ ተገድለው ማለትም ጄነራል ሰዓረ አንገታቸውና ደረታቸውን፣ እንዲሁም ሜጀር ጄነራል ገዛዒ ግንባራቸው ላይ ተመትተው ማየቷን ተናግራለች፡፡ ተከሳሽ እየሮጠ ወደ ሌላ ክፍል ሲገባ የጄነራል ሰዓረ ባለቤት ሌላኛውን አጃቢ እየጎተቱት፣ ‹‹የገደላቸው እሱ ነው ግደሉት፣ ግደሉት›› ሲሉ፣ መተኮስ መጀመራቸውንም መስክራ አጠናቃለች፡፡የተከሳሽ ጠበቆች መስቀለኛ ጥያቄ አቅርበዋል፡፡ ተከሳሽ ከወደቀበት ተነስቶ ሲሮጥ ስለማየቷ ጠይቀዋት አለማየቷን፣ ስለባህሪው ስለማወቋም ጠይቀዋት ብዙም እንደማታውቅ፣ በሁለቱ ጄነራሎች መካከል ወድቆ ስለማየቷ ጠይቀዋት ተዘርሮ ማየቷን ግን ምን ሆኖ እንደሆነ እንደማታውቅና ከሌሎች አጃቢዎችም ጋር ሲታኮሱ አለማየቷንና ግን የጥይት (የተኩስ) ድምፅ መስማቷን መስክራለች፡፡ሌሎቹም የዓቃቤ ሕግ ምስክሮች በአብዛኛው ተመሳሳይነት ያለው ምስክርነት ሰጥተዋል፡፡